Sri Lanka / Poliittinen, taloudellinen ja humanitaarinen tilanne, vuoden 2022 mielenosoitukset, mielenosoittajiin kohdistuva viranomaismielenkiinto

Sri Lanka / Political, economic and humanitarian situation, protests in 2022, authorities’ interest in protesters

**Kysymykset**

1. Kuvaus vuoden 2022 mielenosoituksista
2. Mikä on Sri Lankan poliittinen, taloudellinen ja humanitaarinen tilanne marraskuussa 2022?
3. Ovatko viranomaiset tai jotkin muut tahot kohdistaneet oikeudenloukkauksia mielenosoittajiin vuoden 2022 mielenosoituksissa? Ovatko oikeudenloukkaukset kohdistuneet joihinkin tiettyihin ryhmiin?
4. Kohdistuuko mielenosoittajiin tai mielenosoituksissa jollain tapaa profiloituneisiin henkilöihin viranomaismielenkiintoa?

***Questions***

1. Summary of the protests of 2022 in Sri Lanka
*2. How is the political, economic and humanitarian situation in Sri Lanka in November 2022?
3. Has there been infringements against protesters in 2022 protests by authorities or some other actors? Have some particular groups been targeted?
4. Do authorities show interest in protestors or persons profiled in some ways in the protests?*

## Kuvaus vuoden 2022 mielenosoituksista

Keväällä 2022 tuhannet srilankalaiset kokoontuivat massaprotesteihin eri puolilla maata osoittaakseen tyytymättömyytensä Rajapaksojen johtamaan hallitukseen ja sen kykenemättömyyteen ratkaista maan taloudellisia ongelmia.[[1]](#footnote-1) Vakavan taloudellisen kriisin kourissa kamppailevassa maassa pula ruoasta, sähköstä, polttoaineesta, lääkkeistä ja muista välttämättömyyksistä ajoivat lukuisia paikallisia ottamaan osaa yleislakkoihin sekä hallituksen eroa vaativiin mielenosoituksiin, jotka voimistuivat keväällä 2022.[[2]](#footnote-2) Mielenosoittajat vaativat maata pitkään hallinnutta Rajapaksan sukua astumaan alas vallasta.[[3]](#footnote-3)

Vuoden 2022 alussa mielenosoitukset etenivät pääosin rauhanomaisesti,[[4]](#footnote-4) vaikka joissain tapauksissa poliisi oli ihmisoikeusjärjestö Amnesty Internationalin mukaan rajoittanut kansalaisten kokoontumisvapautta.[[5]](#footnote-5) Maalis-huhtikuussa poliisi otti käyttöön kovempia otteita mielenosoittajia vastaan ja väkivaltaisuudet lisääntyivät. Monissa tapauksissa poliisi käytti esimerkiksi kovia panoksia ja kohtuutonta väkivaltaa mielenosoitusten hajottamiseksi.[[6]](#footnote-6)

Huhtikuun alussa pääministeriä lukuun ottamatta kaikki Rajapaksan hallinnon 26 ministeriä (ml. Rajapaksan suvun jäsenet Namal, Basil ja Chamal, jotka toimivat hallinnossa talous-, urheilu- ja maatalousministereinä) erosivat.[[7]](#footnote-7)

Toukokuussa mielenosoitukset eskaloituivat Rajapaksan vastustajien ja kannattajien välisiin mellakoihin ja seuranneisiin kostoiskuihin, joiden seurauksena ainakin yhdeksän ihmistä kuoli ja satoja loukkaantui.[[8]](#footnote-8) Pääministeri Mahinda Rajapaksa erosi toukokuussa väkivaltaisiksi äityneitä protesteja rauhoitellakseen sen jälkeen, kun hänen kannattajansa olivat hyökänneet rauhanomaisten mielenosoittajien kimppuun ja tuhonneet telttoja mielenosoitusleirillä pääkaupunki Colombossa.[[9]](#footnote-9) Eri lähteiden mukaan paikalla olleet poliisivoimat eivät olleet puuttuneet hallitusmyönteisten väkijoukkojen toteuttamaan väkivaltaan.[[10]](#footnote-10)

Hallitusmyönteisten ryhmien hyökkäystä seuranneissa mellakoissa hallituksen vastustajat sytyttivät tuleen johtavien poliitikkojen koteja, autoja ja liiketiloja.[[11]](#footnote-11) YK:n ihmisoikeusasioiden korkean edustajan (OHCHR) mukaan noin 70:n parlamentaarikon taloja sytytettiin tuleen tai tuhottiin muuten osana väkivaltaisuuksia.[[12]](#footnote-12) Hallituksen mukaan mellakoiden yhteydessä raportoitiin 244 omaisuuden vahingoittamisrikosta. Sri Lankan hallituksen OHCHR:lle antamien tietojen mukaan mellakoiden yhteydessä pidätettiin 3310 rikoksista epäiltyinä, joista 2128 oli vapautettu takuita vastaan 10.8.2022 mennessä.[[13]](#footnote-13)

Mielenosoitukset kulminoituivat heinäkuussa väkijoukkojen vallatessa presidentti Gotabaya Rajapaksan virka-asunnon ja muita viranomaistoimistoja, minkä seurauksena myös Gotabaya erosi ja pakeni maasta.[[14]](#footnote-14) Gotabaya kuitenkin palasi maahan syyskuussa 2022.[[15]](#footnote-15)

Gotabaya Rajapaksan eron jälkeen virkaatekeväksi presidentiksi nousi heinäkuussa 2022 pitkän linjan poliitikko ja useita kertoja maan pääministerinä toiminut Ranil Wickremesinghe, jonka uskottavuus ja kannatus kansan parissa on kuitenkin vähäistä, koska häntä pidetään yleisesti Rajapaksan tukijana ja suojelijana.[[16]](#footnote-16) Heinäkuussa mielenosoittajat valtasivat myös Wickremesinghen toimiston, minkä jälkeen hän kehotti televisioidussa puheessaan poliisia tekemään ”kaiken tarvittavan” järjestyksen palauttamiseksi maassa.[[17]](#footnote-17)

Wickremesinghe voitti myöhemmin heinäkuussa parlamentin järjestämän äänestyksen, jonka perusteella hänen on määrä jatkaa presidentin tehtävässä marraskuuhun 2024 asti.[[18]](#footnote-18) Wickremesinghe julisti äänestyksen voittamisen jälkeen välittömästi maanlaajuisen hätätilan ja salli turvallisuusjoukkojen ottaa käyttöön kovia otteita mielenosoittajien presidentin toimiston eteen pystyttämän protestileirin hajottamiseksi.[[19]](#footnote-19) Ihmisoikeusjärjestö Human Rights Watchin mukaan yli 50 henkilöä, mukaan lukien lakimiehiä ja toimittajia, loukkaantui turvallisuusjoukkojen hajottaessa protestileirin.[[20]](#footnote-20) Maan hallinto otti käyttöön useita hätätilalakeja, jotka muun muassa antoivat poliisille ja armeijalle laajat valtuudet tehdä pidätyksiä ja kieltää julkisia kokoontumisia.[[21]](#footnote-21) Human Rights Watchin mukaan mielenosoittajia pidätettiin kansallisen hätätilan aikana esimerkiksi ”kapinoinnin” ja ”huhujen levittämisen” perusteella.[[22]](#footnote-22)

Sri Lankan hallitus päätti kansallisen hätätilan 19.8.2022.[[23]](#footnote-23) Syyskuussa 2022 presidentti Wickremesinghe pyrki estämään kokoontumisia Official Secrets Act -lain perusteella julistamalla monia Colombon julkisia paikkoja ja viranomaisrakennuksia ”korkean turvallisuuden alueiksi”, joissa kaikkien julkisten kokoontumisten järjestämiseksi vaaditaan erikseen kirjallinen lupa poliisilta.[[24]](#footnote-24) 1.10.2022 määräys ”korkean turvallisuuden alueista” kuitenkin kumottiin.[[25]](#footnote-25) Syyskuussa Wickremesinghen hallitus esitteli myös ”Bureau of Rehabilitation Bill” -lakiluonnoksen, jonka mukaan turvallisuusviranomaisille annettaisiin laajat valtuudet pidättää ihmisiä muun muassa ”radikaaleihin ryhmiin” kuulumisen perusteella jopa kahdeksi vuodeksi armeijan ylläpitämiin ”kuntoutuskeskuksiin”. Maan korkein oikeus kuitenkin kumosi lakiluonnoksen perustuslain vastaisena.[[26]](#footnote-26)

Uutislähteet ovat kertoneet ajoittaisten mielenosoitusten jatkumisesta myös syksyllä 2022.[[27]](#footnote-27)

## Mikä on Sri Lankan poliittinen, taloudellinen ja humanitaarinen tilanne marraskuussa 2022?

Poliittinen tilanne

Kansan parissa epäsuositun Wickremesinghen valinta presidentiksi oli riippuvainen Rajapaksaa tukevien parlamentaarikkojen antamasta tuesta.[[28]](#footnote-28) Wickremesinghe toivoi kiitospuheessaan kansan yhdistyvän yhteisen tavoitteen edessä talouskurimuksesta nousemiseksi, mutta monet kansalaiset näkevät Wickremesinghen edustavan samaa poliittista eliittiä, joka on vastuussa talouskriisiin ajautumisesta.[[29]](#footnote-29)

Monet vaativat uudelta hallitukselta huomattavia poliittisia uudistuksia, kuten korkeampia veroja Rajapaksojen populistisen veropolitiikan jälkeen, leikkauksia maan korkeisiin sotilasmenoihin ja valtion tukiaisiin, hallinnon virkamiesten lukumäärän vähentämistä ja valtio-omisteisten korporaatioiden myymistä.[[30]](#footnote-30) Wickremesinghen hallitus koostuu kuitenkin pääasiassa Rajapaksa-lojalisteista, mikä on lisännyt jännitteitä ja tukahduttanut kansalaisten toiveita aidoista poliittisista muutoksista ja syyllisten tilivelvollisuudesta.[[31]](#footnote-31) Syyskuussa Wickremesinghe nimitti hallitukseen 37 uutta ministeriä, joista suurin osa on Rajapaksojen puolueen SLPP:n (Sri Lanka Podujang Peramuna) jäseniä tai sen poliittisia liittolaisia. Nimitettyjen joukossa oli myös Gotabayan ja Mahindan veljenpoika Shasheendra Rajapaksa.[[32]](#footnote-32)

International Crisis Groupin artikkelin mukaan Wickremesinghen tapa käyttää armeijaa ja poliisia Colombon mielenosoitusleirin hajottamiseksi väkivalloin on lisännyt paikallisväestön epäilyksiä todellisen demokraattisen muutoksen mahdollisuutta kohtaan maassa, ja sen arvioidaan olevan selvä varoitus siitä, että mielenosoituksiin tullaan tulevaisuudessa suhtautumaan kovin ottein.[[33]](#footnote-33)

Lokakuussa Sri Lankan parlamentti hyväksyi joitain perustuslaillisia uudistuksia mm. presidentin vallan vähentämiseksi, mutta kansalaisyhteiskunta ja oppositioryhmät näkevät lakiuudistukset täysin riittämättöminä todellisen poliittisen muutoksen saamiseksi ja hallintorakenteiden korjaamiseksi.[[34]](#footnote-34)

Taloudellinen tilanne

Mielenosoitusten taustalla on Sri Lankan itsenäisyyden ajan vakavin talouskriisi, joka on seurausta erityisesti Rajapaksojen johtaman hallinnon jo vuosia kestäneestä valtiontalouden heikosta hallinnoinnista, systemaattisesta korruptiosta sekä viime vuosina Sri Lankan talouteen kovaa iskeneistä COVID-19 -pandemiasta ja Ukrainan sodasta.[[35]](#footnote-35) Rajapaksojen hallinto on neuvotellut muun muassa Kiinan kanssa suuria lainoja, joilla on rahoitettu myös massiivisia, opposition kiivaasti kritisoimia infrastruktuurihankkeita. Yksi esimerkki on maan eteläiseen osaan Rajapaksojen kotiseudulle vuonna 2010 avattu Hambantotan satama, jonka Sri Lanka joutui jo vuonna 2017 luovuttamaan kannattamattomana Kiinan käyttöön 99 vuoden ajaksi velkojensa maksamiseksi.[[36]](#footnote-36) COVID-19-pandemia on kuihduttanut maan taloudelle elintärkeän matkailun ja Ukrainan sodasta seuranneet ruoan ja energian hinnan nousu ovat syventäneet kriisiä.[[37]](#footnote-37)

Heikosti hoidetun talouspolitiikkansa seurauksena Sri Lankan kansainväliset valuuttavarannot ovat huvenneet, ja maa on ajautunut maksukyvyttömyyteen: se ilmoitti keväällä 2022 ettei se pysty enää hoitamaan ulkomaanvelkojensa takaisinmaksuja. Velkoja maalla on yhteensä noin 51 miljardin dollarin arvosta.[[38]](#footnote-38) Maksukyvyttömyyden seurauksena Sri Lanka ei ole saanut lisää lainaa kansainvälisiltä rahoitusmarkkinoilta, ja maassa on pulaa kaikista tuontina tulevista perustarvikkeista.[[39]](#footnote-39) YK:n humanitaaristen asioiden koordinointitoimiston (UN OCHA) mukaan Sri Lankan talouskriisi on moniulotteinen ja paikallisväestön elinolosuhteiden kannalta kokonaisvaltainen. Kriisiä leimaavat korkea inflaatio, jyrkästi nousevat hinnat, energiakatkokset, polttoainepula, ruokapula, kasvaneet turvallisuushuolet, sekä puute riittävästä elinkeinosta sekä lääkkeistä ja muista välttämättömyystarvikkeista.[[40]](#footnote-40)

Polttoaineen myyntiä on rajoitettu ja ajoittain se on lopetettu lähes kokonaan, millä on ollut laajoja vaikutuksia paikallisten päivittäiseen elämään, ammatinharjoittamiseen ja yhteiskunnallisiin palveluihin. Yhteiskunnallisia toimintoja on jouduttu rajaamaan merkittävästi polttoaineen säästämiseksi.[[41]](#footnote-41) Bensa-asemille on ajoittain muodostunut useiden kilometrien pituisia jonoja, ja polttoainetta on tyypillisesti joutunut jonottamaan useiden päivien ajan.[[42]](#footnote-42) Paikalliset mediat ovat raportoineet ainakin 15 terveysongelmista kärsineen ihmisen kuolleen polttoainetta jonottaessaan.[[43]](#footnote-43)

Suurin osa päivittäistavaroiden hinnoista on noussut huomattavasti vuoden 2021 jälkeen.[[44]](#footnote-44) Sri Lankan keskuspankin johtajan mukaan inflaatio nousi syyskuussa 2022 enimmillään 73,7 prosenttiin, jonka jälkeen se on hieman tasoittunut.[[45]](#footnote-45) Ruoan hinta oli syyskuussa 2022 noussut jopa 95 prosenttia vuodentakaisesta.[[46]](#footnote-46) Monien tärkeiden ruoka-aineiden, kuten kananmunien, perunoiden ja linssien hinnat ovat yli kaksinkertaistuneet.[[47]](#footnote-47)

Sri Lanka on käynyt vuoden 2022 aikana kansainvälisen valuuttarahaston IMF:n kanssa useita neuvotteluja laajasta pelastuspaketista ja lainojensa uudelleenjärjestämisestä. Elokuun lopussa IMF teki Sri Lankan kanssa alustavan sopimuksen 2,9 miljardin dollarin pelastuspaketista tietyin ehdoin. Sopimuksen mukaan nelivuotinen talouden vakauttamisohjelma tähtää valtion tulojen kasvattamiseen, maan verojärjestelmän uudistamiseen, julkisen talouden vakauttamiseen, polttoaineen ja sähkön hinnoittelun uudelleen järjestämiseen, sosiaalijärjestelmän uudistamiseen, maan keskuspankin autonomian kasvattamiseen ja ehtyneiden kansainvälisten valuuttavarantojen uudelleen rakentamiseen.[[48]](#footnote-48) IMF-sopimus edellyttää siis Sri Lankan hallitukselta sitoutumista myös merkittäviin poliittisiin muutoksiin.[[49]](#footnote-49)

Yksi IMF:n kanssa neuvotellun taloudellisen tuen saamisen ehdoista on, että ennen pelastuspakettia Sri Lankan pitää päästä sopimukseen myös muiden velkojiensa kanssa, joiden kanssa sen tulee järjestää uudelleen velkojaan lähes 30 miljardin dollarin edestä. Japani johtaa keskusteluja Sri Lankan ja sen alueellisten päävelkojien Kiinan ja Intian kanssa näiden velkojen järjestämiseksi. Lisäksi Sri Lankan tulee tehdä sopimus kansainvälisten pankkien ja instituutioiden kanssa sen noin 19 miljardin dollarin arvoisista joukkovelkakirjoista, jotka on maksukyvyttömyyden vuoksi luokiteltu laiminlyödyiksi.[[50]](#footnote-50)

Intia on ilmoittanut järjestäneensä Sri Lankaan vuoden 2022 aikana lähes 4 miljardin dollarin edestä ruoka- ja taloudellista kriisiapua.[[51]](#footnote-51)

International Crisis Groupin mukaan Sri Lanka tarvitsee pitkäjänteisen suunnitelman sekä määrätietoisia poliittisia uudistuksia talouskurimuksesta nousemiseksi, eikä helpotusta talouden ongelmiin ole luvassa ennen tukipaketeista sopimista ja niiden toimeenpanosta käytännössä.[[52]](#footnote-52) International Crisis Group arvioi, että IMF:n tukipaketti voisi tulla Sri Lankan käyttöön aikaisintaan vuoden 2023 alkupuolella sillä edellytyksellä, että maa saa sovittua muiden velkojiensa kanssa ”kestävän ratkaisun” siihen mennessä.[[53]](#footnote-53) Paikallismedian saamien tietojen mukaan tukipaketti voisi tulla käyttöön aikaisintaan maaliskuussa 2022.[[54]](#footnote-54)

Humanitaarinen tilanne

YK:n humanitaaristen asioiden koordinointitoimiston (UN OCHA) mukaan ruokapula, ruoan hintojen nousu sekä pula polttoaineesta, sähköstä, lääkkeistä ja ruoanlaittoon tarvittavasta kaasusta ovat vaikeuttaneet merkittävästi paikallisten elinolosuhteita, ja synnyttäneet laajoja tarpeita humanitaariselle avulle. UN OCHA:n lokakuussa 2022 antaman arvion mukaan noin 7 miljoonaa srilankalaista on humanitaarisen avun tarpeessa.[[55]](#footnote-55)

Maailmanpankin arvion mukaan Sri Lankassa köyhyysrajan alla elävien määrä koko maan väestöstä on noussut vuonna 2022 noin 25,6 prosenttiin, mikä on kaksi kertaa enemmän kuin vuonna 2021.[[56]](#footnote-56) UN OCHA:n mukaan 58 prosentilla srilankalaisista perheistä tulot ovat vähentyneet yli puolella,[[57]](#footnote-57) ja arviolta 61,1 prosenttia väestöstä, eli noin 13,5 miljoonaa srilankalaista, on joutunut vähentämään päivittäisiä ruoka-annoksiaan. Monissa kotitalouksissa aikuisten annoksia on vähennetty, jotta lapsille riittäisi ruokaa. Viimeisimpinä perheissä syövät tyypillisesti naiset.[[58]](#footnote-58) Käytännössä iso osa ruoka-aineista sekä monista muista perustarvikkeista on ainoastaan rikkaimman väestön saatavilla.[[59]](#footnote-59)

Maailman ruokaohjelman (WFP) ja YK:n elintarvike- ja maatalousjärjestön (FAO) syyskuussa 2022 julkaistun raportin mukaan esimerkiksi monilla kouluttamattomilla päivä- ja kausityöläisillä sekä epävirallisen sektorin ja matkailusektorin työntekijöillä tulot eivät enää riitä elämiseen. Työn menettäminen ja työtuntien väheneminen on monien kohdalla pahentanut tilannetta. Raportin mukaan yli 6,2 miljoonaa srilankalaista kärsii jonkinasteisesta ruokapulasta. 66000 kärsii vakavasta ruokapulasta ja on välittömässä avun tarpeessa.[[60]](#footnote-60)

Ulkomaankaupan sakkaamisen lisäksi ruokapulaa pahentavat kotimaan ruoantuotannon ongelmat – erityisesti surkea viljelyssato, joka on seurausta hallituksen vuonna 2021 ulkomaanvaluutan säästämiseksi asettamasta ulkomaisten kemiallisten lannoitteiden kiellosta. Vaikka kieltopäätös kumottiin loppuvuodesta 2021, ehti sillä olla katastrofaalisia seurauksia ruoantuotantoon, ja esimerkiksi loppuvuoden 2021 sato oli jopa puolet normaalia pienempi.[[61]](#footnote-61)

Erityisen kovaa taloudellinen kriisi on iskenyt köyhiin perheisiin ja yhteiskunnallisesti marginalisoituihin ryhmiin, kuten naisten johtamiin talouksiin ja tamiliperheisiin.[[62]](#footnote-62) UN OCHA:n mukaan lähisuhdeväkivalta on lisääntynyt perheissä taloudellisen kriisin aikana.[[63]](#footnote-63)

Taloudellisen kriisin vaikutukset maan peruspalveluihin, kuten terveydenhuoltoon ovat laajoja. Esimerkiksi monista elintärkeistä lääkkeistä ja terveydenhoidon tarvikkeista on maassa vakava pula.[[64]](#footnote-64) Suurin osa lääketarvikkeista tuodaan ulkomailta,[[65]](#footnote-65) ja UN OCHA:n mukaan lokakuussa 2022 noin 151 lääketuotetta oli loppunut maasta. Pulaa oli myös kirurgisista tarvikkeista sekä laboratoriotarvikkeista. Lääkkeiden hinta on noussut keskimäärin noin 30 prosenttia eri puolilla maata. Myös säännölliset sähkökatkokset ja polttoainepula ovat rajoittaneet terveydenhuollon toimintakapasiteettia sekä ihmisten pääsyä terveyskeskuksiin.[[66]](#footnote-66) Medialähteet ovat kertoneet useista terveydenhuoltopalveluihin pääsyn estymisestä seuranneista kuolemantapauksista.[[67]](#footnote-67)

International Crisis Groupin mukaan Sri Lankan taloudellinen ja humanitaarinen tilanne tulee todennäköisesti heikkenemään ennen kuin apupaketin avulla neuvotellut ratkaisut ja mahdolliset talouspoliittiset uudistukset alkavat vaikuttaa paikallisväestön elämään käytännössä. Tilannetta vaikeuttaa se, että maan tärkeimmät taloudellista tuottoa tekevät toiminnot, kuten matkailu, teentuotanto ja ulkomaiset rahansiirrot ovat olleet pitkälti jäissä tai kriittisesti vähentyneet.[[68]](#footnote-68)

## Ovatko viranomaiset tai jotkin muut tahot kohdistaneet oikeudenloukkauksia mielenosoittajiin vuoden 2022 mielenosoituksissa? Ovatko oikeudenloukkaukset kohdistuneet joihinkin tiettyihin ryhmiin?

YK sekä kansalliset ja kansainväliset ihmisoikeusjärjestöt ovat kritisoineet Sri Lankan hallintoa kansallisten hätätilalakien käyttämisestä kansalaisvapauksien rajoittamiseksi ja toisinajattelijoiden vangitsemiseksi.[[69]](#footnote-69) Hätätilalakien aikana viranomaisilla on ollut laajat valtuudet toteuttaa pidätyksiä pienellä kynnyksellä sekä tehdä kotietsintöjä ilman oikeuden määräystä. Erityistä huolta YK:n ihmisoikeusasiantuntijoiden mukaan aiheuttaa se, että hätätilalakien ja muiden hätätilakeinojen väärinkäyttö toisinajattelijoiden ja haavoittuvien vähemmistöryhmien sortamiseksi on ollut maassa historiallisesti toistuvasti käytetty ja laajalti dokumentoitu ilmiö.[[70]](#footnote-70)

OHCHR raportoi 4.10.2022 julkaistussa Sri Lankan ihmisoikeustilannetta käsittelevässä raportissa, että vaikka turvallisuusjoukkojen suhtautuminen protestiliikkeen toimintaa kohtaan oli keväällä 2022 pidemmän aikaa yleisellä tasolla melko sallivaa, ovat ne käyttäneet osassa mielenosoituksista kohtuutonta voimaa mielenosoittajia vastaan ja pyrkineet myös estämään mielenosoitusten järjestämistä. Lisäksi protesteista ja taloudellisesta kriisistä raportoivia toimittajia on valikoitu voimakeinojen kohteiksi.[[71]](#footnote-71)

Joissain protesteissa poliisi ja armeija ovat ampuneet mielenosoittajia kohti kovilla panoksilla ja pahoinpidelleet rauhanomaisia mielenosoittajia. Esimerkiksi 31.3.2022 Colombossa poliisi hajotti väkivaltaisesti mielenosoituksen, jossa noin 50 loukkaantui ja ainakin 20 pidätettiin.[[72]](#footnote-72) Amnesty Internationalin mukaan pidätettyjä oli yli 50, joihin kuului myös mielenosoituksen jälkeen pidätettyjä toimittajia. Osa pidätetyistä kertoi myöhemmin heihin kohdistuneesta kaltoinkohtelusta ja kidutuksesta poliisin pidätyskeskuksessa.[[73]](#footnote-73)

19.4.2022 poliisi käytti kovia panoksia Rambukkanassa bensa-asemalla järjestetyssä protestissa, jossa yksi mielenosoittaja kuoli poliisin ampumana ja 24 loukkaantui.[[74]](#footnote-74) Amnesty Internationalin mukaan 14 mielenosoittajista loukkaantui vakavasti.[[75]](#footnote-75) Sri Lankan kansallinen ihmisoikeuskomissio HRCSL järjesti tapauksesta tutkinnan, jonka mukaan poliisin voimankäyttö oli ollut mielenosoituksessa kohtuutonta.[[76]](#footnote-76) Tapaukseen liittyen pidätettiin neljä poliisia, jotka vapautettiin myöhemmin takuita vastaan.[[77]](#footnote-77)

Myös sosiaalisessa mediassa on levinnyt kuva- ja videomateriaalia poliisin ja armeijan toteuttamasta väkivallasta. Esimerkiksi 18.6.2022 armeijan sotilaat olivat sosiaalisessa mediassa levinneiden tietojen mukaan hajottaneet väkivaltaisesti syrjivää polttoaineenjakelua vastustavan mielenosoituksen bensa-asemalla Mullaitivussa, minkä seurauksena kaksi ihmistä oli loukkaantunut. 17.6.2022 sosiaalisessa mediassa levisi video, jossa poliisi kohteli väkivaltaisesti polttoainetta jonottanutta motoristia Kurunegalassa ja uhkasi tätä käsiaseella. 3.7.2022 sosiaalisessa mediassa levisi video armeijan upseerin siviiliin kohdistamasta pahoinpitelystä bensa-asemalla Kurunegalassa.[[78]](#footnote-78)

Amnesty Internationalin mukaan poliisi käytti kovia panoksia myös 9.7.2022, jolloin mielenosoittajat valtasivat presidentti Rajapaksan virka-asunnon. Ainakin yksi mielenosoittaja loukkaantui vakavasti poliisin avatessa tulen. Samana päivänä silloisen pääministerin Wickremesinghen yksityisasunnolla Special Task Force (STF) -poliisijoukkojen jäsenet hyökkäsivät kuuden toimittajan kimppuun kesken suoran TV-lähetyksen. Wickremesinghe pahoitteli myöhemmin toimittajia vastaan tehtyä hyökkäystä lausunnossaan medialle, ja peräänkuulutti lehdistönvapautta maassa.[[79]](#footnote-79)

OHCHR:n mukaan Wickremesinghen presidentiksi valitsemisen myötä suhtautuminen mielenosoittajiin on koventunut huomattavasti. 22.7.2022 vain tunteja Wickremesinghen presidentiksi valitsemisen jälkeen poliisi yhdessä armeijan kanssa hajotti väkivaltaisesti Colombossa presidentin toimiston läheisyydessä sijainneen protestileirin. Ainakin 48 ihmistä loukkaantui ja useita pidätettiin. Lisäksi loukkaantuneiden mielenosoittajien evakuointia ja sairaanhoitoa estettiin. Tämän jälkeen lukuisia protestiliikkeen johtajia, ammattiliikkeiden johtajia sekä mielenosoituksiin osallistuneita on pidätetty. OHCHR:n mukaan poliisi käytti liiallista voimaa myös 18.8.2022 opiskelijoiden järjestämässä rauhanomaisessa mielenosoituksessa Colombossa, missä pidätettiin 20 mielenosoittajaa.[[80]](#footnote-80)

Sri Lankassa vallitsee sisällissodan ajoilta periytyvä syvälle juurtunut rankaisemattomuuden kulttuuri viranomaisten ihmisoikeusloukkauksia kohtaan. OHCHR:n mukaan rankaisemattomuus turvallisuusviranomaisten toteuttamia ihmisoikeusloukkauksia kohtaan on keskeinen este oikeusvaltioperiaatteen toteutumiselle maassa.[[81]](#footnote-81) Poliisin ja turvallisuusjoukkojen toteuttama kidutus ja pidätettyjen kaltoinkohtelu ovat Sri Lankassa yleisiä, laajalti raportoituja ja edelleen jatkuvia ilmiöitä.[[82]](#footnote-82)

## Kohdistuuko mielenosoittajiin tai mielenosoituksissa jollain tapaa profiloituneisiin henkilöihin viranomaismielenkiintoa?

Aktivisteja on eri lähteiden mukaan pidätetty myös mielenosoitusten ulkopuolella,[[83]](#footnote-83) ja protestiliikkeeseen kuuluvat aktivistit sekä journalistit ovat kohdanneet häirintää ja pelottelua viranomaisten taholta.[[84]](#footnote-84) Esimerkiksi Human Rights Watchin mukaan Ranil Wickremesinghen presidentiksi valitsemisen jälkeen poliisi ja armeija ovat pyrkineet tukahduttamaan protesteja lisääntyneen pelottelun, häirinnän, valvonnan, monitoroinnin sekä mielenosoittajiin, aktivisteihin, lakimiehiin ja toimittajiin kohdistuvien mielivaltaisten pidätysten kautta.[[85]](#footnote-85) 29.7.2022 julkaistussa julkilausumassa 175 srilankalaista siviiliyhteiskunnan organisaatiota ja aktivistia ilmaisivat huolensa viranomaisten rauhanomaisiin mielenosoittajiin kohdistamasta väkivallasta, hyökkäyksistä, sieppauksista, pidätyksistä, pelottelusta ja kostotoimista.[[86]](#footnote-86) Amnesty Internationalin tietojen mukaan poliisit ovat vierailleet toistuvasti opiskelija-aktivistien kodeissa, ja uhkailleet sekä pidättäneet aktivisteja.[[87]](#footnote-87)

Useat protestiliikkeen jäsenten pidätyksistä on tehty siviiliasuisten poliisien tekemien kotivierailujen yhteydessä ilman pidätysmääräystä. Siviiliasuiset poliisit ovat myös käyttäneet tunnistamattomia ajoneuvoja.[[88]](#footnote-88) Amnestyn saamien tietojen mukaan tällaisissa tapauksissa pidätettyjä on viety kuulusteltaviksi tuntemattomiin paikkoihin. Amnestyn mukaan siviiliasuisten poliisien toteuttamat laittomat pidätykset ovat herättäneet aktivistiryhmissä pelkoa sisällissodan aikana ja sen päättymisen jälkeisinä vuosina viranomaisten laajalti toteuttamien tahdonvastaisten katoamisten ja valkoisilla pakettiautoilla tehtyjen ”white van” -sieppausten yleistymisestä uudelleen.[[89]](#footnote-89)

OHCHR:n mukaan ihmisoikeusaktivistien ja toimittajien lisäksi myös sisällissodassa kadonneiden perheisiin ja sisällissodan muistotilaisuuksiin osallistuneisiin kohdistettu häirintä, pelottelu ja monitorointi ovat jatkuneet Sri Lankassa.[[90]](#footnote-90)

Wickremesinghen presidentiksi valitsemisen jälkeen presidentti ja maan parlamentin jäsenet ovat pyrkineet toistuvasti julkisessa retoriikassaan demonisoimaan mielenosoittajia ja leimaamaan mielenosoituksia järjestäviä aktivisteja ja opiskelijajärjestöjä väkivaltaisiksi ”terroristeiksi”.[[91]](#footnote-91) Wickremesinghen mukaan protestit olivat taloudellisen kriisin alussa kohtuullisia, mutta myöhemmin kriisin edetessä ”epädemokraattiset” ryhmät ovat pyrkineet masinoimaan vallankaappauksen ja lietsomaan levottomuuksia.[[92]](#footnote-92)

OHCHR raportoi 8.8.2022 että poliisi oli tehnyt useita ratsioita mielenosoituksia organisoineiden tahojen ja oppositiopuolueiden toimistoihin sekä aktivistien koteihin.[[93]](#footnote-93) Amnestyn mukaan Wickremesinghen valtaan tulon jälkeen 143 ihmistä oli pidätetty 28.8.2022 mennessä.[[94]](#footnote-94) VOA (Voice of America) -media uutisoi 27.10.2022 että useita kymmeniä protestiliikkeen johtajia ja aktivisteja oli pidätetty heinäkuun jälkeen, joista osa oli myöhemmin vapautettu.[[95]](#footnote-95)

Elokuun 2022 lopussa kolme eri opiskelijaliittojen (Inter University Students’ Federation, Inter University Bhikku Federation ja Kelaniya University Students’ Union) johtajaa pidätettiin kansainvälisesti laajalti kritisoidun terrorismintorjuntalain (Prevention of Terrorism Act, PTA) perusteella. PTA-laki mahdollistaa pidätyksen vuoden ajaksi ilman nostettua syytettä.[[96]](#footnote-96) Kelaniya University Students’ Unionin johtaja vapautettiin lokakuussa 50 päivän eristyksissä olon jälkeen ilman syytteitä.[[97]](#footnote-97) Paikalliset uutislähteet raportoivat joulukuussa, että oikeus oli määrännyt kaksi muuta em. opiskelijajohtajaa vapautettavaksi takuita vastaan. Inter University Students’ Federationin johtaja on kuitenkin edelleen pidätettynä tutkinnallisten syiden perusteella.[[98]](#footnote-98)

Aikaisemmissa maatietopalvelun tuotteissa on tuotu esiin, kuinka PTA-lakia on Rajapaksojen valtakaudella käytetty aktiivisesti maan tamiliväestöä ja poliittisia toisinajattelijoita vastaan.[[99]](#footnote-99) YK:n ihmisoikeusneuvoston (UN HRC) mukaan PTA:n lavean terrorismimääritelmän kautta Sri Lankan viranomaiset ovat voineet pidättää ja tuomita mielivaltaisesti kokonaisia yhteiskunnallisia ryhmiä ja siviiliyhteiskunnan jäseniä sekä leimata hallituksen rauhanomaisen kritiikin ja toisinajattelun terrorismina.[[100]](#footnote-100) YK:n erityisraportoija raportoi vuonna 2018 että sen saamien tietojen mukaan jopa 80-90 prosenttia PTA-lain perusteella pidätetyistä oli kohdannut kidutusta viranomaisilta.[[101]](#footnote-101)

## Lähteet

Adaderana 6.12.2022. *Wasantha Mudalige and Ven. Siridhamma Thero granted bail*. <http://www.adaderana.lk/news/86639/wasantha-mudalige-and-ven-siridhamma-thero-granted-bail> (käyty 7.12.2022).

Amnesty International

4.10.2022. *Sri Lanka: “We are near total breakdown”: Protecting the rights to health, food and social security in Sri Lanka’s economic crisis*. <https://www.amnesty.org/en/documents/asa37/6052/2022/en/> (käyty 24.11.2022).

8.9.2022. *Sri Lanka: Penalized for Protesting: Sri Lanka’s Crackdown on Protesters*. <https://www.amnesty.org/en/documents/asa37/5986/2022/en/> (käyty 2.12.2022).

11.5.2022. *Sri Lanka: New Emergency regulations and shooting orders threaten human rights*. <https://www.amnesty.org/en/latest/news/2022/05/sri-lanka-new-emergency-regulations-and-shooting-orders-threaten-human-rights/> (käyty 8.12.2022).

6.5.2022. *Sri Lanka: From bad to worse: Rights under attack during Sri Lanka’s economic crisis*. <https://www.amnesty.org/en/documents/asa37/5564/2022/en/> (käyty 8.12.2022).

Amnesty International, FORUM-ASIA (Asian Forum for Human Rights and Development), CIVICUS, FIDH (International Federation for Human Rights), Franciscans International, Front Line Defenders, HRW (Human Rights Watch), International Commission of Jurists, IMADR (International Movement Against All Forms of Discrimination and Racism), International Service for Human Rights, Sri Lanka Campaign, The International Working Group on Sri Lanka, OMCT (World Organisation Against Torture) 5.8.2022. *Sri Lanka: End Government Crackdown on Peaceful Protesters*. Saatavilla: <https://www.hrw.org/news/2022/08/05/sri-lanka-end-government-crackdown-peaceful-protesters> (käyty 25.11.2022).

ACLED (The Armed Conflict Location & Event Data Project) 2.6.2022. *Sri Lanka: Increasing Debt, Increasing Demonstrations*. <https://acleddata.com/2022/06/02/sri-lanka-increasing-debt-increasing-demonstrations/> (käyty 8.12.2022).

BBC (British Broadcasting Corporation)

20.7.2022. *Sri Lanka: Ranil Wickremesinghe elected president by MPs*. <https://www.bbc.com/news/world-asia-62202901> (käyty 8.12.2022).

16.7.2022. *Sri Lanka: 'I've spent 10 days in line for petrol'*. <https://www.bbc.com/news/world-asia-62191077> (käyty 25.11.2022).

9.5.2022. *Mahinda Rajapaksa: Sri Lankan PM resigns amid economic crisis*. <https://www.bbc.com/news/world-asia-61381536> (käyty 8.12.2022).

Crisis24 19.8.2022. *Sri Lanka: Nationwide state of emergency ends as of Aug. 19 /update 28*. <https://crisis24.garda.com/alerts/2022/08/sri-lanka-nationwide-state-of-emergency-ends-as-of-aug-19-update-28> (käyty 7.12.2022).

FAO (Food and Agriculture Organization of the United Nations) & WFP (World Food Programme) 9/2022. *Special Report: FAO/WFP Crop and Food Security Assessment Mission (CFSAM) to the Democratic Socialist Republic of Sri Lanka*. <https://docs.wfp.org/api/documents/WFP-0000142353/download/> (käyty 23.11.2022).

The Guardian 4.4.2022*. Sri Lanka’s cabinet resigns as protesters’ anger grows over economic crisis*. <https://www.theguardian.com/world/2022/apr/04/sri-lankas-cabinet-resigns-as-protesters-anger-grows-over-economic-crisis> (käyty 8.12.2022).

The Hindu

21.10.2022. *Sri Lanka Supreme Court shoots down ‘de-radicalisation’ bill*. <https://www.thehindu.com/news/international/sri-lanka-supreme-court-shoots-down-de-radicalisation-bill/article66037222.ece> (käyty 1.12.2022).

20.9.2022. *India continues to be supportive of Sri Lanka in 'all possible ways': High Commission*. <https://www.thehindu.com/news/national/india-continues-to-be-supportive-of-sri-lanka-indian-high-commission/article65914064.ece> (käyty 25.11.2022).

8.9.2022. *Ranil expands govt. with 37 new State Ministers, draws backlash*. <https://www.thehindu.com/news/international/crisis-hit-sri-lanka-swears-in-37-junior-ministers-including-ousted-president-rajapaksas-nephew/article65865636.ece> (käyty 24.11.2022).

HRW (Human Rights Watch)

27.9.2022. *Sri Lanka: Revoke Sweeping New Order to Restrict Protest*. <https://www.hrw.org/news/2022/09/27/sri-lanka-revoke-sweeping-new-order-restrict-protest> (käyty 1.12.2022).

9.8.2022. *Sri Lanka: New President Should Chart Path Upholding Rights*. <https://www.hrw.org/news/2022/08/09/sri-lanka-new-president-should-chart-path-upholding-rights> (käyty 8.12.2022).

2.8.2022. *Sri Lanka: Heightened Crackdown on Dissent*. <https://www.hrw.org/news/2022/08/02/sri-lanka-heightened-crackdown-dissent> (käyty 1.12.2022).

HS (Helsingin Sanomat)

16.8.2022. *Sri Lankassa kansannousun hillitsemiseksi asetettu kansallinen hätä­tila päättyy, presidentin mukaan tilanne maassa on ”vakautunut”*. <https://www.hs.fi/ulkomaat/art-2000009008542.html> (käyty 8.12.2022).

29.7.2022. *Onko Kiina houkutellut Sri Lankan velkaloukkuun? Maa on Kiinalle osa ”uuden Silkkitien” strategiaa*. <https://www.hs.fi/ulkomaat/art-2000008951855.html> (käyty 8.12.2022).

19.5.2022. *Sri Lanka ajautuu ensimmäistä kertaa historiassaan maksukyvyttömyyteen*. <https://www.hs.fi/ulkomaat/art-2000008829901.html> (käyty 8.12.2022).

International Crisis Group

10.10.2022. *Sri Lanka: Keeping the Storm at Bay*. <https://www.crisisgroup.org/asia/south-asia/sri-lanka/sri-lanka-keeping-storm-bay> (käyty 24.11.2022).

18.7.2022. *Sri Lanka’s Uprising Forces Out a President but Leaves System in Crisis*. <https://www.crisisgroup.org/asia/south-asia/sri-lanka/sri-lankas-uprising-forces-out-president-leaves-system-crisis> (käyty 8.12.2022).

25.7.2022. *For Lanka, A Long Road to Democratic Reform Awaits*. <https://www.crisisgroup.org/asia/south-asia/sri-lanka/lanka-long-road-democratic-reform-awaits> (käyty 8.12.2022).

IMF (International Monetary Fund) 1.9.2022. *IMF Staff Reaches Staff-Level Agreement on an Extended Fund Facility Arrangement with Sri Lanka*. <https://www.imf.org/en/News/Articles/2022/09/01/pr22295-imf-reaches-staff-level-agreement-on-an-extended-fund-facility-arrangement-with-sri-lanka#:~:text=The%20objectives%20of%20Sri%20Lanka's,unlock%20Sri%20Lanka's%20growth%20potential>. (käyty 25.11.2022).

Al Jazeera

27.10.2022. *Protests in Sri Lanka over economic crisis and police brutality*. <https://www.aljazeera.com/news/2022/10/27/protests-in-sri-lanka-over-economic-crisis-and-police-brutality> (käyty 24.11.2022).

27.7.2022. *Sri Lanka’s parliament extends state of emergency amid crackdown*. <https://www.aljazeera.com/news/2022/7/27/sri-lankas-parliament-extends-state-of-emergency-amid-crackdown> (käyty 8.12.2022).

13.7.2022. *Timeline: Sri Lanka’s worst economic, political crisis in decades*. <https://www.aljazeera.com/news/2022/7/13/timeline-sri-lankas-worst-economic-political-crisis-in-decades> (käyty 8.12.2022).

9.5.2022. *Sri Lanka MP among five killed as violence escalates*. <https://www.aljazeera.com/news/2022/5/9/sri-lanka-govt-supporters-attack-protesters-demolish-tents> (käyty 8.12.2022).

Maatietopalvelu 1.4.2022. *Sri Lanka / LTTE-yhteydet, tamiliorganisaatioiden toiminta ulkomailla, mielenosoitukset*. <https://maatieto.migri.fi/base/2724d19a-5460-485d-bff8-6cd8f75f86d5/countryDocument/3612d129-f5bf-4768-bb3a-a6764faa9a64> (käyty 7.12.2022).

The Morning 18.11.2022. *Blatant abuse of PTA: Release Mudalige and Siridhamma Thero immediately*. <https://www.themorning.lk/blatant-abuse-of-pta-release-mudalige-and-siridhamma-thero-immediately/> (käyty 7.12.2022).

The New Humanitarian

13.9.2022. *What Sri Lanka’s economic crisis looks like for women*. <https://www.thenewhumanitarian.org/photo-feature/2022/09/13/Sri-Lanka-economic-crisis-women-workers-inflation-wages> (käyty 30.11.2022).

9.8.2022. *How Sri Lanka went from topping Lonely Planet’s list to almost 30% hunger levels*. <https://www.thenewhumanitarian.org/analysis/2022/08/09/Sri-Lanka-food-crisis-hunger-aid> (käyty 8.12.2022).

News First

1.10.2022. *Gazette reversed : No more High Security Zones in Colombo*. <https://www.newsfirst.lk/2022/10/01/high-security-zones-order-revoked/> (käyty 1.12.2022).

7.7.2022. *Senior citizen in fuel queue dies – 15th such death so far*. <https://www.newsfirst.lk/2022/07/07/senior-citizen-in-fuel-queue-dies-15th-such-death-so-far/> (käyty 25.11.2022).

OHCHR (Office of the United Nations High Commissioner for Human Rights)

4.10.2022. *Situation of human rights in Sri Lanka Comprehensive Report of the United Nations High Commissioner for Human Rights\**. A/HRC/51/5. <https://www.ohchr.org/en/documents/reports/ahrc515-situation-human-rights-sri-lanka-comprehensive-report-united-nations-high> (käyty 21.11.2022).

8.8.2022. *Sri Lanka: UN human rights experts condemn repeated use of emergency measures to crackdown on protests*. <https://www.ohchr.org/en/press-releases/2022/08/sri-lanka-un-human-rights-experts-condemn-repeated-use-emergency-measures> (käyty 18.11.2022).

20.7.2022. *Sri Lanka: UN experts sound alarm on economic crisis*. <https://www.ohchr.org/en/press-releases/2022/07/sri-lanka-un-experts-sound-alarm-economic-crisis#:~:text=In%20July%202022,%20inflation%20in,hasty%20and%20botched%20agricultural%20transition>. (käyty 18.11.2022).

Reuters

21.11.2022. *Sri Lanka's national consumer price inflation slows to 70.6% in Oct*. <https://www.reuters.com/markets/asia/sri-lankas-national-consumer-price-inflation-slows-706-oct-2022-11-21/> (käyty 25.11.2022).

2.11.2022. *Hundreds march in crisis-hit Sri Lanka protesting tax hikes, crackdowns*. <https://www.reuters.com/world/asia-pacific/hundreds-march-crisis-hit-sri-lanka-protesting-tax-hikes-crackdowns-2022-11-02/> (käyty 24.11.2022).

21.10.2022. *Sri Lanka passes constitutional amendment aimed at trimming presidential powers*. <https://www.reuters.com/world/asia-pacific/sri-lanka-passes-constitutional-amendment-trim-presidential-powers-2022-10-21/> (käyty 25.11.2022).

1.9.2022. *Sri Lanka gains IMF's provisional agreement for $2.9 bln loan*. <https://www.reuters.com/world/asia-pacific/sri-lanka-imf-reach-preliminary-agreement-29-billion-loan-2022-09-01/> (käyty 18.11.2022).

22.7.2022. *How crisis unfolded in Sri Lanka*. <https://www.reuters.com/article/us-sri-lanka-crisis-timeline-idAFKBN2OX09B> (käyty 18.11.2022).

Sri Lanka Brief 29.7.2022. *Sri Lanka: Civil Society statement on attacks and reprisals against peaceful protesters*. <https://srilankabrief.org/sri-lanka-civil-society-statement-on-attacks-and-reprisals-against-peaceful-protesters/> (käyty 1.12.2022).

UN HRC

25.2.2022. *Promoting reconciliation, accountability and human rights in Sri Lanka Report of the United Nations High Commissioner for Human Rights\*.* A/HRC/49/9. Saatavilla: <https://reliefweb.int/sites/reliefweb.int/files/resources/A_HRC_49_9_AdvanceUneditedVersion.pdf> (käyty 2.12.2022).

14.12.2018. *Visit to Sri Lanka: Report of the Special Rapporteur on the promotion and protection of human rights and fundamental freedoms while countering terrorism\**. A/HRC/40/52/Add.3. <https://documents-dds-ny.un.org/doc/UNDOC/GEN/G18/365/91/PDF/G1836591.pdf?OpenElement> (käyty 2.12.2022).

UN News 9.6.2022. *Sri Lanka: UN appeals for $47 million for life-saving aid to 1.7 million people*. <https://news.un.org/en/story/2022/06/1120032> (käyty 8.12.2022).

UN OCHA (UN Office for the Coordination of Humanitarian Affairs)

7.11.2022. *Sri Lanka Multi-Dimensional Crisis Situation Report No. 7*. Saatavilla: <https://reliefweb.int/report/sri-lanka/sri-lanka-multi-dimensional-crisis-situation-report-no-7-7-november-2022> (käyty 23.11.2022).

31.10.2022. *Sri Lanka Multi-Dimensional Crisis - Humanitarian Needs and Priorities, June - Dec 2022 (Revised 31 October 2022)*. Saatavilla: <https://reliefweb.int/report/sri-lanka/sri-lanka-multi-dimensional-crisis-humanitarian-needs-and-priorities-june-dec-2022-revised-31-october-2022-ensita> (käyty 23.11.2022).

6.8.2022. *Sri Lanka Multi-Dimensional Crisis Situation Report No. 2 (5 August 2022)*. <https://reliefweb.int/report/sri-lanka/sri-lanka-multi-dimensional-crisis-situation-report-no-2-5-august-2022> (käyty 23.11.2022).

9.6.2022. *Sri Lanka Food Security Crisis - Humanitarian Needs and Priorities 2022 (June – Sept 2022)*. Saatavilla: <https://reliefweb.int/report/sri-lanka/sri-lanka-food-security-crisis-humanitarian-needs-and-priorities-2022-june-sept-2022-ensita> (käyty 8.12.2022).

VOA (Voice of America) 27.10.2022. *Sri Lankans March Against Government Crackdown on Protests*. <https://www.voanews.com/a/sri-lankans-march-against-government-crackdown-on-protests-/6808290.html> (käyty 8.12.2022).

The World Bank 10/2022. *Sri Lanka Development Update: Protecting the Poor and Vulnerable in a Time of Crisis*. <https://thedocs.worldbank.org/en/doc/6c87e47ca3f08a4b13e67f79aec8fa3b-0310062022/original/Sri-Lanka-Development-Update-October-2022-final.pdf> (käyty 8.12.2022).

YLE

20.7.2022. *Epäsuositusta pääministeristä tuli Sri Lankan uusi presidentti, jonka pitäisi nostaa maa talouskriisistä – mielenosoittajat: "Mene kotiin, Ranil!".* <https://yle.fi/uutiset/3-12544233> (käyty 8.12.2022).

13.7.2022. *Sri Lankan kiistelty presidentti pakeni maasta ja aikoo erota –levottomuuksien pieksemässä maassa julistettiin hätätila*. <https://yle.fi/uutiset/3-12534183> (käyty 8.12.2022).

9.5.2022. *Sri Lankan pääministeri erosi, levottomuuksissa kuoli kolme ja loukkaantui toistasataa*. <https://yle.fi/uutiset/3-12437412> (käyty 8.12.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. OHCHR 8.8.2022. [↑](#footnote-ref-1)
2. UN OCHA 6.8.2022; ACLED 2.6.2022. [↑](#footnote-ref-2)
3. The Guardian 4.4.2022. [↑](#footnote-ref-3)
4. ACLED 2.6.2022; Amnesty International 6.5.2022, s. 5. [↑](#footnote-ref-4)
5. Amnesty International 6.5.2022, s. 5. [↑](#footnote-ref-5)
6. ACLED 2.6.2022; Al Jazeera 13.7.2022; OHCHR 4.10.2022, s. 8. Viranomaisten toteuttamia oikeudenloukkauksia käsitellään laajemmin tämän kyselyvastauksen kohdassa 3. [↑](#footnote-ref-6)
7. The Guardian 4.4.2022. [↑](#footnote-ref-7)
8. Al Jazeera 13.7.2022. [↑](#footnote-ref-8)
9. BBC 9.5.2022; OHCHR 4.10.2022, s. 2, 8. [↑](#footnote-ref-9)
10. Amnesty International 11.5.2022; OHCHR 4.10.2022, s. 8. [↑](#footnote-ref-10)
11. Amnesty International 4.10.2022, s. 14. [↑](#footnote-ref-11)
12. OHCHR 4.10.2022, s. 2. [↑](#footnote-ref-12)
13. OHCHR 4.10.2022, s. 8. [↑](#footnote-ref-13)
14. UN OCHA 6.8.2022; International Crisis Group 25.7.2022. [↑](#footnote-ref-14)
15. OHCHR 4.10.2022, s. 2. [↑](#footnote-ref-15)
16. BBC 20.7.2022. [↑](#footnote-ref-16)
17. YLE 13.7.2022. [↑](#footnote-ref-17)
18. BBC 20.7.2022. [↑](#footnote-ref-18)
19. Reuters 22.7.2022; Al Jazeera 27.7.2022. [↑](#footnote-ref-19)
20. HRW 9.8.2022. [↑](#footnote-ref-20)
21. YLE 9.5.2022. [↑](#footnote-ref-21)
22. HRW 2.8.2022. [↑](#footnote-ref-22)
23. Crisis24 19.8.2022. [↑](#footnote-ref-23)
24. HRW 27.9.2022. [↑](#footnote-ref-24)
25. News First 1.10.2022. [↑](#footnote-ref-25)
26. The Hindu 21.10.2022. [↑](#footnote-ref-26)
27. VOA 27.10.2022; Al Jazeera 27.10.2022; Reuters 2.11.2022. [↑](#footnote-ref-27)
28. International Crisis Group 25.7.2022; YLE 20.7.2022. [↑](#footnote-ref-28)
29. YLE 20.7.2022. [↑](#footnote-ref-29)
30. International Crisis Group 25.7.2022. [↑](#footnote-ref-30)
31. International Crisis Group 25.7.2022. [↑](#footnote-ref-31)
32. The Hindu 8.9.2022. [↑](#footnote-ref-32)
33. International Crisis Group 25.7.2022. [↑](#footnote-ref-33)
34. Reuters 21.10.2022. [↑](#footnote-ref-34)
35. UN News 9.6.2022; The New Humanitarian 9.8.2022; UN OCHA 9.6.2022, s. 5. [↑](#footnote-ref-35)
36. HS 29.7.2022. [↑](#footnote-ref-36)
37. UN News 9.6.2022. [↑](#footnote-ref-37)
38. HS 19.5.2022; OHCHR 20.7.2022. [↑](#footnote-ref-38)
39. OHCHR 20.7.2022; UN OCHA 31.10.2022, s. 5. [↑](#footnote-ref-39)
40. UN OCHA 6.8.2022, s. 1. [↑](#footnote-ref-40)
41. Amnesty International 4.10.2022, s. 11, 19–21; HS 16.8.2022. [↑](#footnote-ref-41)
42. BBC 16.7.2022. [↑](#footnote-ref-42)
43. News First 7.7.2022. [↑](#footnote-ref-43)
44. UN OCHA 31.10.2022, s. 5. [↑](#footnote-ref-44)
45. Reuters 21.11.2022. [↑](#footnote-ref-45)
46. UN OCHA 31.10.2022, s. 5. [↑](#footnote-ref-46)
47. Amnesty International 4.10.2022, s. 26. [↑](#footnote-ref-47)
48. Reuters 1.9.2022. [↑](#footnote-ref-48)
49. International Crisis Group 10.10.2022; IMF 1.9.2022. [↑](#footnote-ref-49)
50. Reuters 1.9.2022. [↑](#footnote-ref-50)
51. The Hindu 20.9.2022. [↑](#footnote-ref-51)
52. International Crisis Group 25.7.2022. [↑](#footnote-ref-52)
53. International Crisis Group 18.7.2022. [↑](#footnote-ref-53)
54. UN OCHA 7.11.2022, s. 1. [↑](#footnote-ref-54)
55. UN OCHA 31.10.2022, s. 2, 4. [↑](#footnote-ref-55)
56. The World Bank 10/2022, s. ix. [↑](#footnote-ref-56)
57. UN OCHA 6.8.2022, s. 2. [↑](#footnote-ref-57)
58. UN OCHA 31.10.2022, s. 6. [↑](#footnote-ref-58)
59. International Crisis Group 25.7.2022. [↑](#footnote-ref-59)
60. FAO & WFP 9/2022, s. 9, 26, 39, 40. [↑](#footnote-ref-60)
61. UN OCHA 31.10.2022, s. 5. [↑](#footnote-ref-61)
62. The New Humanitarian 13.9.2022; UN OCHA 31.10.2022, s. 6. [↑](#footnote-ref-62)
63. UN OCHA 31.10.2022, s. 8. [↑](#footnote-ref-63)
64. UN OCHA 31.10.2022, s. 7; Amnesty International 4.10.2022, s. 6. [↑](#footnote-ref-64)
65. UN OCHA 6.8.2022, s. 2. [↑](#footnote-ref-65)
66. UN OCHA 31.10.2022, s. 7. [↑](#footnote-ref-66)
67. Amnesty International 4.10.2022, s. 6. [↑](#footnote-ref-67)
68. International Crisis Group 18.7.2022. [↑](#footnote-ref-68)
69. OHCHR 8.8.2022; Amnesty International et al. 5.8.2022; Sri Lanka Brief 29.7.2022. [↑](#footnote-ref-69)
70. OHCHR 8.8.2022. [↑](#footnote-ref-70)
71. OHCHR 4.10.2022, s. 8. [↑](#footnote-ref-71)
72. OHCHR 4.10.2022, s. 8. [↑](#footnote-ref-72)
73. Amnesty International 8.9.2022, s. 9. [↑](#footnote-ref-73)
74. OHCHR 4.10.2022, s. 8. [↑](#footnote-ref-74)
75. Amnesty International 8.9.2022, s. 10. [↑](#footnote-ref-75)
76. OHCHR 4.10.2022, s. 8. [↑](#footnote-ref-76)
77. Amnesty International 8.9.2022, s. 10–11. [↑](#footnote-ref-77)
78. OHCHR 4.10.2022, s. 8. [↑](#footnote-ref-78)
79. Amnesty International 8.9.2022, s. 15. [↑](#footnote-ref-79)
80. OHCHR 4.10.2022, s. 8. [↑](#footnote-ref-80)
81. OHCHR 4.10.2022, s. 15. [↑](#footnote-ref-81)
82. esim. UN HRC 14.12.2018, s. 8; UN HRC 25.2.2022, s. 8–9. [↑](#footnote-ref-82)
83. Al Jazeera 27.7.2022; OHCHR 4.10.2022, s. 8; Amnesty International 8.9.2022, s. 26–29, 32. [↑](#footnote-ref-83)
84. Amnesty International 6.5.2022, s. 9; Amnesty International 8.9.2022, s. 26; VOA 27.10.2022; HRW 2.8.2022. [↑](#footnote-ref-84)
85. HRW 2.8.2022; HRW 9.8.2022. [↑](#footnote-ref-85)
86. Sri Lanka Brief 29.7.2022. [↑](#footnote-ref-86)
87. Amnesty International 8.9.2022, s. 26. [↑](#footnote-ref-87)
88. OHCHR 4.10.2022, s. 8; Amnesty International 8.9.2022, s. 26–27, 32. [↑](#footnote-ref-88)
89. Amnesty International 8.9.2022, s. 32. [↑](#footnote-ref-89)
90. OHCHR 4.10.2022, s. 7. [↑](#footnote-ref-90)
91. OHCHR 4.10.2022, s. 8; Amnesty International 8.9.2022, s. 28; International Crisis Group 10.10.2022. [↑](#footnote-ref-91)
92. Al Jazeera 27.7.2022. [↑](#footnote-ref-92)
93. OHCHR 8.8.2022. [↑](#footnote-ref-93)
94. Amnesty International 8.9.2022, s. 23. [↑](#footnote-ref-94)
95. VOA 27.10.2022. [↑](#footnote-ref-95)
96. Amnesty International 8.9.2022, s. 28–29. [↑](#footnote-ref-96)
97. The Morning 18.11.2022. [↑](#footnote-ref-97)
98. Adaderana 6.12.2022. [↑](#footnote-ref-98)
99. Ks. esim. Maatietopalvelun 1.4.2022 julkaistu kyselyvastaus [Sri Lanka / LTTE-yhteydet, tamiliorganisaatioiden toiminta ulkomailla, mielenosoitukset](https://maatieto.migri.fi/base/2724d19a-5460-485d-bff8-6cd8f75f86d5/countryDocument/3612d129-f5bf-4768-bb3a-a6764faa9a64). [↑](#footnote-ref-99)
100. UN HRC 14.12.2018, s. 5. [↑](#footnote-ref-100)
101. UN HRC 14.12.2018, s. 8. [↑](#footnote-ref-101)